da da de da da da en en da da da da da da da da da da da da da nb nb da ka da da sv da it en da en en da
Anmeldelse: “Historien om Danmark” | DANMARKSBLOGGEN
Bloggen om Danmark, Danskerne og Danskheden
Udgivet den 3. april 2017 af admin
I går aftes rullede første afsnit af DR´s ”Historien om Danmark” over skærmen.
Det bedste var værten Lars Mikkelsen, som roligt og troværdigt guidede os igennem stenalderens forskellige faser og den del af Danmarks geologiske fortid, som fødte landet – minus Bornholm altså, som man desværre glemte trods at solskinsøen som den eneste lokalitet i Danmark rummer rester fra samtlige geologiske tidsaldre, også de tidligste kambrium og prækambrium.
Men Lars Mikkelsen var god – og det var mere end tydeligt, hvorfor han er så efterspurgt en skuespiller, også i udlandet. De forskellige eksperter, der udtalte sig om dna, levemåde, dyr, jægere, fiskere og landmænd, var også både vidende og spændende. Ja, en af dem kunne endda kaste en lille latter af sig, da han talte om, hvordan stenaldermenneskene havde siddet og hygget sig og fortalt historier – og at det med den danske hygge altså stammede helt tilbage fra stenalderen.
Det var sjovt, om end måske ikke helt historisk korrekt. Men ellers var mange andre ting historisk korrekte – ingen tvivl om det, og så alligevel. For de indlagte dramatiseringer af fx den måde, som landbruget kom til Danmark på, var tænkte og lavet for at fange folks interesse.
I det hele taget var den meget lækre produktion med flotte billeder og masser af lyd voldsomt drama- og personfikseret, og sådan er virkemidlerne i mange produktioner i vor tid. Desværre. For når man skruer så meget op for den slags, går det som regel udover substansen og kvaliteten, og således også her, hvor vi fik markant mindre at vide om Danmarks tidligste tider end man gør det, hvis man for eksempel ser Erik Kjærsgaards Danmarkshistorie, som nok er lidt langsom i tempoet – men til gengæld sprængfuld af viden.
I ”Historien om Danmark” derimod klippes der hurtigt mellem alting, og man keder sig ikke. Til gengæld bliver man heller ikke mæt. Men måske for den, der intet ved om historie, kan serien være en appetitvækker til at lære mere om Danmarks fascinerende historie. Om det land mellem sunde og bælter, som blev vores … danernes land … Danmark.
Danmarksbloggen giver fire landkort ud af seks mulige – mindst et af dem alene på grund af Lars Mikkelsens dygtighed. Gid han havde haft et endnu bedre manuskript – eller man måske trods alt havde taget en historiker, som kunne have øst af sin egen viden også. Det havde klædt DR, hvis de havde turdet været gammeldags og satset på kvalitet og viden – også på det indholdsmæssige område.
Skrevet af: Dorte J. Thorsen, indehaver af og redaktør på Danmarksbloggen
Dette indlæg blev udgivet i Danske værdier, Hverdagsliv i Danmark, Kunst & Kultur, Miljø & Natur, Viden & Teknologi og tagget anmeldelse, Danmarkshistorien, Historien om Danmark af admin. Bogmærk permalinket.
1 thought on “Anmeldelse: “Historien om Danmark””
Anette Jahn, 3. april 2017 kl. 08:23 skriver:
Jeg syntes, det var spændende at se scenerne med “dukkerne” – at se for mig, hvor mørke de var, og havd de havde på. men de var jo netop “dukker”. Det var en mærkelig blanding sammen af fakta og fantasi. man aner jo intet om deres ritualer og religiøse forestillinger. Selv har jeg skabt to stenalderforestillinger, men her står jeg jo ved, at det er en kunstnerisk fortolkning. Dette her var blandet sammen med fakta, og så bliver det lodt søgt at høre på. Og den der bemærkning om dansk hygge, den tog altså autoriteten væk. Men jeg vil se den næste udsendelse også – bare fordi jeg i forvejen er så interesseret.
Skriv et svar Annuller svar
Din e-mailadresse vil ikke blive publiceret. Krævede felter er markeret med *
Gem mit navn, mail og websted i denne browser til næste gang jeg kommenterer.